b'\n_START_ARTICLE_\nKloroplast\n_START_PARAGRAPH_\nKloroplast ali klorofilno zrno je celi\xc4\x8dni organel zelenih alg in vi\xc5\xa1jih rastlin. Dolg je 2-8 \xc2\xb5m. Pri vi\xc5\xa1jih rastlinah ima obliko zrnc. V njih poteka fotosinteza. Lo\xc4\x8dimo dve vrsti reakcij v procesu fotosinteze: svetlobne reakcije fotosinteze (potekajo na tilakoidi), temotne reakcije fotosinteze (potekajo v stromi).\n_START_SECTION_\nZgradba\n_START_PARAGRAPH_\nKloroplast je dvomembranska struktura celice oziroma plastid. Podobno kot pri \xc5\xbeivalski celici mitohondrij tudi kloroplast obdajata dve celi\xc4\x8dni membrani (notranja in zunanja) in ima svojo lastno dednino. V notranjosti se nahaja stroma (matriks), v katero se zajeda tilakoidna membrana ter tvori splo\xc5\xa1\xc4\x8dene cisternaste tvorbe - tilakoide. Tilakoidna membrana izvira iz notranje mebrane kloroplasta. Tilakoide, nanizane ena nad drugo, tvorijo granume. V tilakoidni membrani se nahajajo \xc5\xa1tevilni pigmenti, zlasti pa zeleno barvilo klorofil. Zaradi klorofila so granumi mo\xc4\x8dno zeleno obarvani. Pigmenti vsrkajo dolo\xc4\x8dene valovne dol\xc5\xbeine svetlobe; prejeta energija se iz svetlobne pretvori v kemijsko - iz ADP-ja se tvori ATP. ATP je poglaviten vir energije v celi\xc4\x8dnih procesih.\n_START_SECTION_\nEvolucijski izvor\n_START_PARAGRAPH_\nGlede izvora kloroplastov obstaja endosimbiotska teorija - torej kloroplasti (kot tudi mitohondriji) naj bi bili prvotno samostojne bakterije, ki jih je celica privzela z endocitozo. Kloroplasti naj bi izvirali iz cianobakterij. Notranja membrana kloroplasta naj bi izvirala iz bakterijske celi\xc4\x8dne membrane, zunanja membrana pa iz rastlinske celice, ki je med endocitozo obdala cianobakterijo. Tudi kloroplastna DNK spominja na dednino cianobakterij, vendar je v kloroplastu genom mo\xc4\x8dno zreduciran - cianobakterije v svojem genskem zapisu vsebujejo okoli 1500 genov, medtem ko kloroplastna dednina le do 100 genov. Mnogi geni, ki jih je kloroplastna DNK izgubila, pa se nahajajo v celi\xc4\x8dnem jedru - torej je najbr\xc5\xbe pri\xc5\xa1lo do prenosa dela genskega zapisa iz plastida v celi\xc4\x8dno jedro.'